Predkladacia správa

	Vláda Slovenskej republiky prerokovala dňa 11. júla 2001 „Návrh reštrukturalizácie a privatizácie Slovenských elektrární, a.s. po oddelení teplární a prenosovej sústavy“ a prijala uznesenie č. 644/2001, ktorým v bode B. 2 uložila ministrovi hospodárstva SR predložiť na rokovanie vlády návrh spôsobu privatizácie SE, a.s. po oddelení teplární a prenosovej sústavy a po usporiadaní majetkových vzťahov na Vodnom diele Gabčíkovo, ktorý odporučí privatizačný poradca.

	Prezídium FNM SR dňa 17. 12. 2001 potvrdilo spoločnosť Pricewaterhouse Coopers za víťaza verejnej obchodnej súťaže na poradcu vlády SR pri privatizácii SE, a.s.

	Mimoriadne valné zhromaždenie Slovenských elektrární, a.s. schválilo dňa 13. 12. 2001 zrušenie pôvodnej spoločnosti bez likvidácie rozdelením a rozhodlo o založení troch nových a.s. Vznikli tak nové akciové spoločnosti Slovenské elektrárne, a.s., Bratislava (SE, a.s.), Slovenská elektrizačná prenosová sústava, a.s. Bratislava (SEPS, a.s.) a Tepelná energetika, a.s. Košice (TEKO, a.s.).

	Výmaz a zápis spoločnosti do obchodného registra na Okresnom súde Bratislava I. bol vykonaný dňa 21.1.2002. Vlastníkmi akcií sú: FNM SR 95,798 %, RIF, a.s. 0,857 % a SPP, a.s. 3,345 %. 

	Reštrukturalizáciou pôvodných  SE, a.s. ako dominantného výrobcu elektriny a prevádzkovateľa národnej prenosovej sústavy vznikli predpoklady na zvýšenie vnútornej efektívnosti podniku, sprehľadnenie finančných tokov v spoločnosti, zavedenie štruktúry spoločnosti, ktorá bude vyhovovať trhovému prostrediu, čím sa splnila požiadavka Európskej komisie vyjadrená v poslednej pravidelnej správe o prístupovom procese EÚ. Právne, manažérsky a účtovne bol odčlenený výkon prenosových činností od výroby elektrickej energie v súlade so smernicou 96/92/EC.

	Reštrukturalizácia SE, a.s. bola základným predpokladom na prípravu privatizácie spoločnosti tak, aby sa realizovala čo najefektívnejším spôsobom tak z pohľadu SE, a.s., ako aj z pohľadu energetickej politiky štátu.   

	Materiál analyzuje 5 alternatív spôsobu privatizácie SE, a.s.. V návrhu uznesenia sa odporúča:  

1.	Spôsob privatizácie Slovenských elektrární, a.s. formou predaja majetkového podielu FNM SR v SE, a.s. strategickému investorovi (-om) a to spôsobom, ktorý bude kombinovať predaj existujúcich akcií s navýšením základného imania SE, a.s. tak, aby bola zachovaná 51% majetková účasť FNM SR. 

2.	Dve možnosti predaja a to buď metódu predaja 44,79 % (resp. 49 % ak FNM SR odkúpi podiely minoritných akcionárov)  majetkového podielu akciovej spoločnosti Slovenské elektrárne, a.s. zaregistrovanej 21.1.2002 po prvej etape reštrukturalizácie, alebo metódu predaja majetkových podielov 44,79 % (49 %) v novovytvorených dcérskych spoločnostiach a v takom prípade budú založené nové dcérske spoločnosti SE, a.s. pred finančným vysporiadaním predaja, pričom bude prijatý ten variant, ktorý budú uprednostňovať úspešní uchádzači.

Úvahy privatizačného poradcu o metódach privatizácie SE, a.s. a dôležitých problémoch s tým súvisiacich nespochybňujú uznesenie vlády SR č. 619/2001 k VDG, ani záväzky vyplývajúce so Zmluvy s Maďarskou republikou z r. 1977 o SVD G-N, ani rozsudok Medzinárodného súdneho dvora (MSD) v Haagu z 25. septembra 1997 k SVD G-N. 

Problematika naplnenia záverov o rozhodnutí MSD k VD Gabčíkovo je riešená komisiou ustanovenou vládami SR a MR. 

Materiál nemá doložku finančných, ekonomických a environmentálnych vplyvov, pretože tieto vplyvy budú popísané v Informačnom memorande spracovanom v procese privatizácie. Dopady privatizácie na zamestnanosť rieši uznesenie vlády SR č. 758/2000/C.8, podľa ktorého je v súčasnosti pripravovaný návrh materiálu, ktorý odpovedá akým spôsobom je možné riešiť dôsledky znižovania zamestnanosti v elektroenergetike.